**Hlinka Gretzky Cup** (alun perin **Phoenix Cup**, myös nimillä **Nations Cup**, **U-18 Junior World Cup** ja **Ivan Hlinkan muistoturnaus**) on vuosittain järjestettävä jääkiekkoturnaus alle 18-vuotiaiden maajoukkueille. Sen järjestävät joka toinen vuosi vuorotellen Kanadan jääkiekkoliitto Hockey Canada ja urheilumarkkinointiyritys Oilers Entertainment Group (OEG) sekä Tšekin ja Slovakian jääkiekkoliitot.
Ivan hlinka
Turnaus on Kanadassa arvostetumpi kuin IIHF:n järjestämät alle 18-vuotiaiden maailmanmestaruuskilpailut. Yhtenä syynä tähän on pidetty Kanadan ja Yhdysvaltojen mahdollisuutta saada Hlinka Gretzky Cupiin paras mahdollinen joukkue, sillä Kanadassa CHL:n alaisten junioriliigojen (QMJHL, OHL ja WHL) ja Yhdysvalloissa USHL-junioriliigan pudotuspelejä pelataan samaan aikaan alle 18-vuotiaiden MM-kilpailujen kanssa. Hlinka Gretzky Cupia arvostetaan myös NHL:n kykyjenetsijöiden keskuudessa NHL:ään varattavien pelaajien näytönpaikkana.

Eniten mestaruuksia turnauksessa on voittanut ylivoimaisesti Kanada 23 kultamitalillaan.

Historia
--------

Turnaus pelattiin ensimmäisen kerran vuonna 1991 Japanissa nimellä **Phoenix Cup**. Siihen osallistuivat Kanada, Yhdysvallat, Neuvostoliitto ja isäntäjoukkue Japani. Vuosina 1992, 1993 ja 1995 turnaus pelattiin Japanissa nimellä **Pacific Cup**. Vuoden 1994 turnaus pelattiin välissä Meksikossa nimellä **La Copa Mexico**. Turnaukseen osallistuivat viitenä ensimmäisenä vuotena alkuperäiset joukkueet (Neuvostoliiton hajottua Venäjä). 

Vuonna 1996 turnaus pelattiin **Pacific Cup** -nimellä ensimmäisen kerran Kanadassa. Venäjän tilalle turnaukseen osallistui ensimmäisen kerran Suomi, joka saavutti pronssia voitettuaan pronssiottelussa Japanin lukemin 11–0. Vuodesta 1997, vain neljä vuotta Tšekkoslovakian Tšekin ja Slovakian valtioiksi jakaneen samettieron jälkeen maat isännöivät turnausta vuorotellen joka toinen vuosi vuoteen 2001 saakka. Turnausta pelattiin vuodet 1997–2002 joukkuemäärästä riippuen nimellä **Nations Cup**. Ensimmäisenä vuonna **Three Nations Cupiin** osallistui isäntäjoukkueiden lisäksi vain Kanada. Vuonna 1998 turnaus laajeni neljän joukkueen **Four Nations Cupiksi**, jolloin siihen osallistui neljäntenä joukkueena ainoan kerran Valko-Venäjä. Vuonna 1999 Valko-Venäjän korvasi Yhdysvallat. Vuonna 2001 turnaus laajeni kuuden joukkueen **Six Nations Cupiksi**, jolloin siihen osallistuivat ensimmäisen kerran Ruotsi ja Sveitsi sekä Yhdysvallat korvannut Venäjä. Vuonna 2002 turnaus laajeni lopulta nykyiseen kahdeksaan joukkueeseen, kun Suomi ja Yhdysvallat palasivat mukaan.

Vuonna 2003 turnaus nimettiin **U-18 Junior World Cupiksi**. Tšekki ja Slovakia siirtyivät vuorovuosina isännöimisestä isännöimään turnausta yhdessä. Se järjestettiin pääasiassa Tšekin Břeclavissa ja Slovakian Piešťanyssä, mutta sitä pelattiin myös Tšekin Hodonínissa (2004, 2007, 2008 ja 2009) ja Slovakian Bratislavassa (2015, 2016 ja 2017). Vuonna 2006 turnaus pelattiin ensimmäisen kerran nimellä **Ivan Hlinkan muistoturnaus**. Uudelleennimeämisellä haluttiin kunnioittaa vuonna 2004 auto-onnettomuudessa kuollutta tšekkiläistä jääkiekkoilijaa ja valmentajaa Ivan Hlinkaa, joka valmensi myös NHL:ssä.

Tammikuussa 2018 Kanadan jääkiekkoliitto Hockey Canada ja Oilers Entertainment Group (OEG) pääsivät Tšekin ja Slovakian jääkiekkoliittojen kanssa yhteisymmärrykseen turnauksen uudelleennimeämisestä **Hlinka Gretzky Cupiksi** myös kaikkien aikojen parhaana jääkiekkoilijana pidetyn kanadalaisen Wayne Gretzkyn mukaan, kun vuoden 2018 turnaus järjestettiin ensimmäisen kerran Kanadan Albertan Edmontonissa ja Red Deerissä. Turnaus järjestetään Edmontonin Rogers Placessa myös vuosina 2020 ja 2022, kun taas vuosien 2019 ja 2021 turnaukset pelataan Euroopassa. Turnauksen nimessä säilytettiin tämän myötä myös Ivan Hlinkan nimi.

Mitalistit ja kisapaikkakunnat
------------------------------

| Vuosi | Kultaa | Hopeaa | Pronssia | Paikka |
| --- | --- | --- | --- | --- |
| 1991 | Neuvostoliitto Neuvostoliitto | Kanada Kanada | Yhdysvallat Yhdysvallat |  Japani; Sapporo, Jokohama |
| 1992 | Kanada Kanada | Venäjä Venäjä | Japani Japani |  Japani; Tokio |
| 1993 | Venäjä Venäjä | Yhdysvallat Yhdysvallat | Kanada Kanada |  Japani; Jokohama |
| 1994 | Kanada Kanada | Yhdysvallat Yhdysvallat | Venäjä Venäjä |  Meksiko; México |
| 1995 | Venäjä Venäjä | Kanada Kanada | Yhdysvallat Yhdysvallat |  Japani; Jokohama |
| 1996 | Kanada Kanada | Yhdysvallat Yhdysvallat | Suomi Suomi |  Kanada; Nelson / Castlegar, Brittiläinen Kolumbia |
| 1997 | Kanada Kanada | Tšekki Tšekki | Slovakia Slovakia |  Tšekki; Jihlava, Žďár nad Sázavou, Znojmo |
| 1998 | Kanada Kanada | Tšekki Tšekki | Slovakia Slovakia |  Slovakia; Bratislava |
| 1999 | Kanada Kanada | Yhdysvallat Yhdysvallat | Tšekki Tšekki |  Tšekki; Havlíčkův Brod, Třebíč, Znojmo |
| 2000 | Kanada Kanada | Yhdysvallat Yhdysvallat | Tšekki Tšekki |  Slovakia; Kežmarok |
| 2001 | Kanada Kanada | Tšekki Tšekki | Venäjä Venäjä |  Tšekki; Kolín, Mladá Boleslav, Nymburk |
| 2002 | Kanada Kanada | Tšekki Tšekki | Venäjä Venäjä |  Tšekki; Břeclav  Slovakia; Piešťany |
| 2003 | Yhdysvallat Yhdysvallat | Venäjä Venäjä | Tšekki Tšekki |  Tšekki; Břeclav  Slovakia; Piešťany |
| 2004 | Kanada Kanada | Tšekki Tšekki | Ruotsi Ruotsi |  Tšekki; Břeclav, Hodonín   Slovakia; Piešťany |
| 2005 | Kanada Kanada | Tšekki Tšekki | Suomi Suomi |  Tšekki; Břeclav  Slovakia; Piešťany |
| 2006 | Kanada Kanada | Yhdysvallat Yhdysvallat | Venäjä Venäjä |  Tšekki; Břeclav  Slovakia; Piešťany |
| 2007 | Ruotsi Ruotsi | Suomi Suomi | Venäjä Venäjä |  Tšekki; Hodonín   Slovakia; Piešťany |
| 2008 | Kanada Kanada | Venäjä Venäjä | Ruotsi Ruotsi |  Tšekki; Hodonín   Slovakia; Piešťany |
| 2009 | Kanada Kanada | Venäjä Venäjä | Ruotsi Ruotsi |  Tšekki; Hodonín, Břeclav   Slovakia; Piešťany |
| 2010 | Kanada Kanada | Yhdysvallat Yhdysvallat | Ruotsi Ruotsi |  Tšekki; Břeclav  Slovakia; Piešťany |
| 2011 | Kanada Kanada | Ruotsi Ruotsi | Venäjä Venäjä |  Tšekki; Břeclav  Slovakia; Piešťany |
| 2012 | Kanada Kanada | Suomi Suomi | Ruotsi Ruotsi |  Tšekki; Břeclav  Slovakia; Piešťany |
| 2013 | Kanadan lippu Kanada | Yhdysvaltain lippu Yhdysvallat | Tšekin lippu Tšekki |  Tšekki; Břeclav  Slovakia; Piešťany |
| 2014 | Kanadan lippu Kanada | Tšekin lippu Tšekki | Yhdysvaltain lippu Yhdysvallat |  Tšekki; Břeclav  Slovakia; Piešťany |
| 2015 | Kanadan lippu Kanada | Ruotsin lippu Ruotsi | Venäjän lippu Venäjä |  Tšekki; Břeclav  Slovakia; Bratislava |
| 2016 | Tšekin lippu Tšekki | Yhdysvaltain lippu Yhdysvallat | Venäjän lippu Venäjä |  Tšekki; Břeclav  Slovakia; Bratislava |
| 2017 | Kanadan lippu Kanada | Tšekin lippu Tšekki | Ruotsin lippu Ruotsi |  Tšekki; Břeclav  Slovakia; Bratislava |
| 2018 | Kanadan lippu Kanada | Ruotsin lippu Ruotsi | Venäjän lippu Venäjä |  Kanada; Edmonton / Red Deer, Alberta |
| 2019 | Venäjän lippu Venäjä | Kanadan lippu Kanada | Ruotsin lippu Ruotsi |  Tšekki; Břeclav  Slovakia; Piešťany |
| 2021 | Venäjän lippu Venäjä | Slovakian lippu Slovakia | Ruotsin lippu Ruotsi |  Tšekki; Břeclav  Slovakia; Piešťany |
| 2022 | Kanadan lippu Kanada | Ruotsin lippu Ruotsi | Suomen lippu Suomi |  Kanada; Red Deer, Alberta |

Mitalitaulukko
--------------

| Maa | Kultaa | Hopeaa | Pronssia | Yhteensä | Turnaukset |
| --- | --- | --- | --- | --- | --- |
| Kanada Kanada | **23** | 3 | 1 | **27** | 30 |
| Venäjä VenäjäMyös Neuvostoliitto Neuvostoliitto | 5 | 4 | **9** | 18 | 25 |
| Yhdysvallat Yhdysvallat | 1 | **9** | 3 | 13 | 27 |
| Tšekki Tšekki | 1 | 8 | 4 | 13 | 24 |
| Ruotsi Ruotsi | 1 | 4 | 8 | 13 | 20 |
| Suomi Suomi | 0 | 2 | 3 | 5 | 20 |
| Slovakia Slovakia | 0 | 1 | 2 | 3 | 24 |
| Japani Japani | 0 | 0 | 1 | 1 | 6 |
| Sveitsi Sveitsi | 0 | 0 | 0 | 0 | 20 |
| Saksa Saksa | 0 | 0 | 0 | 0 | 2 |
| Valko-Venäjä Valko-Venäjä | 0 | 0 | 0 | 0 | 1 |

\* Päivitetty vuoden 2022 turnauksen jälkeen.

Lähteet
-------

1. ↑  Niskanen, Ville: Mikko Kokkoselle arvokas maajoukkuekutsu — leijonapaidassa Ivan Hlinkan muistoturnaukseen *lansi-savo.fi*.  2.8.2018. Kaakon Viestintä Oy. Viitattu 11.8.2018.
2. 1 2 3  Matheson, Jim: Hlinka Gretzky Cup the first step to possible NHL stardom *edmontonsun.com*.  4.8.2018. Postmedia Network Inc. Viitattu 11.8.2018. (englanniksi)
3. ↑  Hlinka Gretzky Cup coming to Rogers Place and Servus Arena in Red Deer *hockeycanada.ca*.  23.1.2018. EDMONTON, Alta:  Hockey Canada. Viitattu 11.8.2018. (englanniksi)

Aiheesta muualla
----------------

* Turnauksen kotisivut (Arkistoitu – Internet Archive) (englanniksi)
* Elite Prospects - Hlinka Gretzky Cup (englanniksi)

Katso myös
----------

* Jääkiekon alle 18-vuotiaiden maailmanmestaruuskilpailut
* Nuorten olympialaiset
* World U-17 Hockey Challenge
* Jääkiekon nuorten maailmanmestaruuskilpailut
* Jääkiekon maailmanmestaruuskilpailut